钦定古今图书集成/理学汇编/学行典/第076卷 > 易经 > 《家人卦》
## 钦定古今图书集成/理学汇编/学行典/第076卷 > 易经 > 《家人卦》

《象》曰：风自火出，“家人。”君子以言有物而行有恒。

〈程传〉正家之本，在正其身。正身之道，一言一动，不可易也。君子观“风自火出”之象，知事之由内而出，故所言必有物，所行必有恒也。物，谓事实，恒，谓常度法则也。德业之著于外，由言行之谨于内也。言慎行修，则身正而家治矣。